ŻYWOT CZOWIEKA
Bez cołke piynć dni Pónbóczek harowoł,
stworzół niebo, woda, ziymia i rośliny.
Potym na niebo gwiazdy powciepowoł
i zabroł sie za stworzynie zwierzyny.
Piyrszy bół łosioł z wielgimi uszami,
mioł nosić na swojim puklu ciynżary.
Robić jak gupi cołkimi dniami,
zdechnóńć, jak bydzie piynćdziesiónt lot stary.
Piynćdziesiónt lot łosłu za dużo było,
bezto Pónbóczek ulżół mu w niydoli.
Ze życio dwadzieścia lot mu ubyło,
za co Pónbóczka do dzisioj kwoli.
Nojwiynkszy kamrat rodzaju ludzkiego,
pies, za drugigo na świecie sie znod.
Mioł zjodać apfale ze stołu jego
i żyć na świecie trzidzieści lot.
I łón ło żywot sie krótszy fantowoł,
że niy wydoli na takim kuście.
Pónbóczek tyż sie nad nim zlitowoł
i doł mu na życie lot piytnoście.
Małupica po sztyrech chodzić miała,
zymby wyszczyrzać, po strómach skokać;
dwadzieścia lot życio na to dostała,
by grać na swiecie za gupieloka.
Dyć sie ło mało niy rozbeczała
i tyż prosiyła ło życio skrócynie.
Ło dziesiynć lot krócyj żyć by chciała,
toż Pón Bóg spełniół jeji życzynie.
Nad cołkim światym mioł czowiek panować,
kerego Pónbóczek mioł nojbardzij rod.
Wszystkich mioł sobie podporzóndkować,
a żyć mioł ino dwadzieścia piynć lot.
Niy bardzo te lata mu pasowały,
czowiek na świecie dużyj żyć chcioł.
Tóż lata co łod zwierzónt zostały,
dobry Pónbóczek w cołkości mu doł.
Łod tamtych czasów czowiek żyje
jak czowiek, ino dwadzieścia piyńć lot!
Nastypne dwadzieścia stowo ło świcie,
haruje jak łosioł, aż leci mu pot.
Potym piytnoście lot żyje jak psina,
wachuje miynia we swojim dómu.
Jy wszystko to, co zostawi rodzina,
a co jest jego, niy łoddo nikómu.
Łostatnie dziesiynć lot życio swego,
czowiek zajmuje sie wnukami.
Afy im śmigo, udowo gupiego,
jak małupica, dyć wiycie sami.
Potym już nawet udować niy musi,
bo mu Pónbóczek rozum łodbiyro.
We krzyżach go łupie, we pucach dusi,
na końcu zalegnie i umiyro.
Autor:B.Śmigała
kamrat – kolega, przyjaciel
pukel – garb na plecach
apfale – odpadki
fantować sie – domagać się
gupielok – trefniś, pośmiewisko
mieć rod – lubić
śmigać afy – robić głupie miny
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn bos_Latn pag_Latn slv_Latn pol_Latn szl_Latn pol_Latn pol_Latn